Smernica Rady
z 11. decembra 1991,
ktorou sa menia a dopĺňajú smernice 64/432/EHS, 72/461/EHS a 80/215/EHS, pokiaľ ide o niektoré opatrenia týkajúce sa moru ošípaných
(91/687/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže rozhodnutie Rady 64/432/EHS z 26. júna 1964 o zdravotných problémoch zvierat ovplyvňujúcich obchodovanie v spoločenstve s hovädzím dobytkom a ošípanými [4], naposledy zmenené a doplnené smernicou 91/499/EHS [5], definuje predovšetkým podmienky, ktoré musia byť splnené, pokiaľ ide o mor ošípaných, u živých ošípaných určených na obchodovanie v spoločenstve;
keďže smernica Rady 72/461/EHS z 12. decembra 1972 o zdravotných problémoch zvierat ovplyvňujúcich obchodovanie v spoločenstve s čerstvým mäsom [6], naposledy zmenená a doplnená smernicou 91/266/EHS [7], definuje podmienky, ktoré musia byť splnené, pokiaľ ide o klasický mor ošípaných, u čerstvého bravčového mäsa určeného na obchodovanie v spoločenstve;
keďže smernica Rady 80/215/EHS z 22. januára 1980 o zdravotných problémoch zvierat ovplyvňujúcich obchodovanie v spoločenstve s mäsovými výrobkami [8], naposledy zmenená a doplnená smernicou 89/662/EHS [9], definuje predovšetkým podmienky, ktoré musia byť splnené, pokiaľ ide o klasický mor ošípaných, u mäsových výrobkov určených na obchodovanie v spoločenstve;
keďže opatrenia uplatňované na eradikáciu klasického moru ošípaných postupne zlepšujú zdravotný stav populácie ošípaných na území spoločenstva;
keďže jeden zo stanovených cieľov, menovite zachovať územie spoločenstva bez výskytu klasického moru ošípaných, sa dosiahol na území veľkých oblastí a je potrebné zohľadniť túto situáciu a v dôsledku toho zmeniť a doplniť smernice 64/432/EHS, 72/461/EHS a 80/215/EHS;
keďže je v tejto súvislosti primerané nerozširovať druhy záruk ustanovené v článku 4b smernice 64/432/EHS a článku 13a smernice 72/461/EHS a prerušiť uplatňovanie opatrení ustanovených v článku 10 smernice 80/215/EHS,
PRIJALA TÚTO SMERNICU:
Článok 1
Smernica 64/432/EHS sa týmto mení a dopĺňa takto:
V článku 2:
a) v písmene j) bodu ii) sa slová "mor ošípaných" vypúšťajú;
b) písmená p), q) a r) sa vypúšťajú;
V článku 3:
a) v úvodných ustanoveniach odseku 2 b) sa slová "mor ošípaných" vypúšťajú;
b) v odseku 2 b) i) sa slová "mor ošípaných" vypúšťajú;
c) odsek 2 b) ii) sa vypúšťa;
d) v odseku 2 c) ii) sa slová "mor ošípaných" vypúšťajú;
e) prvá veta odseku 4 sa nahrádza touto:
"4. Ošípané určené na chov a produkciu musia naviac pochádzať zo stáda bez výskytu brucelózy.";
V článku 4b sa deň "31. december 1991" nahrádza dňom "1. júl 1992";
S účinnosťou od 1. júla 1992 sa článok 4b nahrádza týmto:
"Článok 4b
Okrem opatrení týkajúcich sa klasického moru ošípaných, ustanoveným v tejto smernici, každý členský štát zabezpečí, že ošípané zasielané z jeho územia na územie iného členského štátu nepochádzajú z chovu alebo z oblasti, ktoré podliehajú obmedzeniam pre klasický mor ošípaných v súlade s rozhodnutím Rady 80/217/EHS z 22. januára 1980, ktorým sa zavádzajú opatrenia spoločenstva na kontrolu klasického moru ošípaných [10].";
V prílohe F, vzor III, V, sa písmeno c) vypúšťa. Písmená "d), e), f) a g)" sa označujú ako "c), d), e) a f)".
Článok 2
Smernica 72/461/EHS sa týmto mení a dopĺňa takto:
1. v prvom pododseku článku 13 a (3) sa deň "31. december 1991" nahrádza dňom "1. júl 1992";
2. v článku 3 sa dopĺňa toto písmeno:
"e) Mäso nepodlieha obmedzujúcim opatreniam na ochranu zdravia zvierat podľa ustanovení smernice Rady 80/217/EHS z 22. januára 1980, ktorým sa zavádzajú opatrenia spoločenstva na kontrolu klasického moru ošípaných [*] Ú. v. ES L 47, 21.2.1980, s. 11.."
Článok 3
Článok 10 smernice 80/215/EHS sa vypúšťa.
Článok 4
Členské štáty uvedú do platnosti zákony, iné právne predpisy a administratívne opatrenia potrebné na dosiahnutie súladu s ustanoveniami článku 1 (3) a článku 2 (1) tejto smernice najneskôr do 1. januára 1992 a vzhľadom na súlad so zostávajúcimi ustanoveniami smernice najneskôr do 1. júla 1992. Bezodkladne o tom budú informovať Komisiu.
Keď členské štáty prijmú tieto opatrenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Metodiku týchto odkazov ustanovia členské štáty.
Článok 5
Táto smernica je adresovaná členským štátom.
V Bruseli 11. decembra 1991